চ্যাম্পিয়ন্স ট্রফির প্রথম ম্যাচে পাকিস্তানকে ধরাশায়ী করেছে বিরাট কোহলির ভারত। অন্যান্যবার দুই দেশের মধ্যে তা-ও লড়াই হয়, রবিবার পাকিস্তানকে দাঁড়াতেই দেয়নি ভারত। অবশ্য এটাও স্বীকার করে নিতে হবে, এই পাকিস্তান খুবই দুর্বল। এই পাকিস্তান দলে নেই ওয়াসিম আক্রম, শোয়েব আখতারের মতো বোলার। নেই সইদ আনোয়ার, আমির সোহেলের মতো ব্যাটসম্যান। যাই হোক, যা হয়ে গিয়েছে তা অতীত। পাকিস্তান-ম্যাচ নিয়ে চিন্তা আর করছে না ভারতীয় শিবির। শ্রীলঙ্কা-ম্যাচ নিয়ে চিন্তাভাবনা শুরু করে দিয়েছে ভারত।বৃহস্পতিবার চ্যাম্পিয়ন্স ট্রফির দ্বিতীয় ম্যাচে নামছে ভারত। ওভালে কোহলিদের প্রতিপক্ষ শ্রীলঙ্কা। কোহলি কী করবেন? উইনিং কম্বিনেশন কী ভাঙবেন শ্রীলঙ্কার বিরুদ্ধে? নাকি পাকিস্তানের বিরুদ্ধে যে দল নামিয়েছিলেন, সেই একই দল থাকছে। দ্বীপরাষ্ট্রের বিরুদ্ধে রবিচন্দ্রন অশ্বিন কি নামবেন? বাংলার পেসার মহম্মদ সামির সম্ভাবনা কতটা? ঘটনা হল, শ্রীলঙ্কার বিরুদ্ধে দলগঠনে কোনও পরিবর্তন আনবে না ভারতের টিম ম্যানেজমেন্ট। পাকিস্তানের বিরুদ্ধে যে দল নেমেছিল, সেই একই দল খেলবে শ্রীলঙ্কার বিরুদ্ধে।
অর্থাৎ শ্রীলঙ্কার বিরুদ্ধে ভারতের প্রথম একাদশ— রোহিত শর্মা, শিখর ধাওয়ান, বিরাট কোহলি, যুবরাজ সিংহ, মহেন্দ্র সিংহ ধোনি, হার্দিক পাণ্ড্য, কেদার যাদব, রবীন্দ্র জাদেজা, ভুবনেশ্বর কুমার, উমেশ যাদব, যশপ্রীত বুমরাহ। 
সাধারণত দেখা যায়, চোটআঘাত বা  বড়সড় কোনও সমস্যা না থাকলে কোনও অধিনায়কই প্রথম একাদশে পরিবর্তন আনেন না। এক্ষেত্রেও তাই। শ্রীলঙ্কার বিরুদ্ধে দলে কোনও পরিবর্তন হবে না বললেই চলে।